Dette kan lønnsoppgjøret bety for Chris og Mathias – og for deg
Håper du på et drømme-lønnsoppgjør i år? Chris og Mathias gjør det, men kom litt ned på jorden da de så hva de kan få. – Vel 28.000 kroner mer i lønn, da begynner det å bli bra, sier betongarbeider Chris Arnold. Vi møter han og kollega Mathias Jørgensen, som nyter en burger til lunsj før påskefri. – Vi unner oss en litt bedre lunsj i dag, sier Chris. Noe over 28.000 kroner er lønnsøkningen de kan få hvis partene blir enige om en ramme på fem prosent lønnsvekst i den forestående meklingen i april; det er basert på gjennomsnittlig lønn for en industriarbeider. Det gir en reallønnsvekst på vel 5000 kroner; når prisveksten er trukket fra lønnsøkningen. Da blir de litt mer stille. – 5000 monner, men det er ikke akkurat så mye, sier Mathias. – Spesielt ikke etter reallønnsnedgang de to siste årene. Da bør nok resultatet bli noe over fem prosent, sier Chris. Reallønn er lønnvekst fratrukket prisvekst. Lenger nede i saken kan du se hva ansatte innen finans, varehandel, industri, stat og kommune kan få i vårens oppgjør. Partene i lønnsoppgjøret skal innen midnatt lørdag 6. april megle om hva som blir rammene om arbeidstagernes lønnsvekst i år. De legger til grunn at prisene stiger med 4,1 prosent i år. Det er et anslag som det såkalte tekniske beregningsutvalget (TBU) har kommet frem til. 4,1–5 Utvalget legger frem statistikken partene i oppgjøret bruker. Det betyr at lønnsoppgjørsgeneral Jørn Eggum i Fellesforbundet, som leder an i meglingen for LO, må ha mer enn 4,1 prosent for at deres mål om reallønnsvekst skal innfris. Reallønnsvekst betyr at lønningene stiger mer enn prisene. Men etter flere oppgjør hvor prisene har steget mer enn lønningene, er det forventet at lønnsveksten kan bli rundt fem prosent, slik flere i Eggums forhandlingsdelegasjon har tatt til orde for. VG har regnet på hva 4,1 og fem prosent lønnsvekst vil gi deg i lommeboken:  – Det monner, men.. Ronny Myrhaug jobber med å reparere betongbiler og betongpumper og er på vei for å fikse en pumpe i Oslo sentrum når vi viser han tallene for industriarbeidere. – Det monner, men etter de siste oppgjørene skulle jeg gjerne hatt noe mer enn vel 5000 kroner i reallønnsvekst, er hans påskebudskap til Eggum og co.
Industriarbeidere kan få over 28.000 kroner i lønnsøkning dersom partene blir enige om en ramme på 5 prosent lønnsvekst i den kommende meklingen i april. Dette gir en reallønnsvekst på over 5000 kroner når prisveksten trekkes fra lønnsøkningen. I denne saken kan du også lese hva andre grupper kan få ut av årets oppgjør.